Alueiden komitean lausunto aiheesta ehdotus neuvoston asetukseksi (EY) ympäristöalan rahoitusvälineen perustamisesta (LIFE) annetun asetuksen (ETY) N:o 1973/92 muuttamisesta () (96/C 100/23)

Alueiden komitea päätti 19. heinäkuuta 1995 laatia Euroopan yhteisöjen perustamissopimuksen

198 c artiklan mukaisesti lausunnon edellä mainitusta ehdotuksesta.

Alueiden komitean lausunnon valmistelu annettiin valiokunta 5:n "Maankäytön suunnittelu Ympäristö Energia" tehtäväksi ja se nimesi lausunnon esittelijäksi Claude de Granrutin.

Alueiden komitea hyväksyi seuraavan lausunnon 20. ja 21. syyskuuta 1995 pidetyssä yhdeksännessä täysistunnossaan (syyskuun 21. päivän kokouksessa).

1. Johdanto

1.1. Ottaen huomioon, että Euroopan unionin perustamissopimuksen 2 artiklan mukaan yhteisön tehtävänä on erityisesti edistää ympäristön huomioon ottavaa kestävää kasvua, joka ei edistä rahan arvon alenemista ja että 3 artiklan k alakohdan mukaan yhteisön toimintaan sisältyy ympäristöpolitiikka.

1.2. Ottaen huomioon, että 130 r artiklan nojalla unionin ympäristöpolitiikan tavoitteena on erityisesti ympäristön laadun säilyttäminen, suojelu ja parantaminen ja että toimintamuotoja suunniteltaessa on otettava huomioon unionin alueiden toisistaan poikkeavat olot.

1.3. Ottaen huomioon, että saman artiklan nojalla unionin toiminta perustuu ennalta varautumisen ja ennaltaehkäisyn periaatteeseen sekä periaatteisiin, joiden mukaan ympäristövahingot olisi torjuttava ensisijaisesti niiden lähteellä ja saastuttajan olisi maksettava. Lisäksi ympäristönsuojelua koskevat vaatimukset on sisällytettävä yhteisön muun politiikan määrittelyyn ja toteuttamiseen.

1.4. Ottaen huomioon, että Euroopan unionin perustamissopimuksen 130 s artiklan mukaan näiden tavoitteiden toteuttamiseksi neuvosto päättää 189 c artiklassa määrättyä menettelyä noudattaen sekä talous- ja sosiaalikomiteaa kuultuaan toimista, joihin unioni ryhtyy.

1.5. Ottaen huomioon, että yhteisö on perustanut neuvoston asetuksella (ETY) N:o 1973/92 ympäristöalan rahoitusvälineen (LIFE), joka sulauttaa yhteen neuvoston vuodesta 1984 hyväksymät ohjelmat ja yhteisön toimet ja jonka tehtävänä on myötävaikuttaa yhteisön ympäristöpolitiikan ja -lainsäädännön kehittämiseen ja toteuttamiseen.

1.6. Ottaen huomioon, että rahoitusväline LIFE perustettiin kokoamaan yhteen ympäristönsuojeluun liittyvät ei-rakenteelliset erityisohjelmat, joilla pyrittiin edistämään konkreettisia ja kenttätoimia. Keskittämisen avulla pyritään ympäristöpolitiikan kehittämisen järkeistämiseen ja entistä laajempaan yhtenäisyyteen.

1.7. Ottaen huomioon, että LIFEa koskeva asetus annettiin rahoitustuen takaamiseksi esittely-, kannustus- ja teknisille avustustoimille ja näin ollen rajoitetun budjetin avulla on pyrittävä edistämään esimerkkitapauksia, jotka voidaan toteuttaa laajemmassa mitassa muiden rahoitusvälineiden turvin.

1.8. Ottaen huomioon, että saman asetuksen nojalla voidaan rahoittaa toimia luonnollisten elinympäristöjen ylläpitämiseksi ja kunnostamiseksi sekä suojella uhanalaisimpia lajeja. Toisin sanoen voidaan edistää kiireellisimpiä toimia, kuten maa-alueiden ostoa, uhanalaisten lajien elvyttämis- ja suojeluohjelmia, inventointia ja tiedon keräämistä.

1.9. Ottaen huomioon, että LIFE-rahoitusvälineen ensimmäinen vaihe päättyy 31. joulukuuta 1995 ja että edellä mainitun asetuksen nojalla Euroopan komissio on sitoutunut esittämään Euroopan parlamentille ja neuvostolle selonteon LIFEn toteutuksesta ja erityisesti määrärahojen käytöstä (12 artikla, § 4) sekä ehdotuksen mahdollisista muutoksista, joita tulisi tehdä ensimmäisen vaiheen jälkeen (14 artikla).

1.10. Ottaen huomioon, että laatimalla asiakirjan "Selonteko LIFE-asetuksen soveltamisesta ja ympäristöä koskevien yhteisön toimenpiteiden ACE, MEDSPA, NORSPA ja ACNAT arvioinnista" Euroopan komissio on täyttänyt velvoitteensa tiedottaa LIFE-välineen toteutuksesta. Kyseinen asiakirja sisältää myös muutosehdotuksia alkuperäiseen asetukseen toiminnan jatkamiseksi ensimmäisen vaiheen päätyttyä 31. joulukuuta 1995.

2. Yleisiä huomioita

2.1. Alueiden komitea on tyytyväinen komission "Ehdotukseen neuvoston asetukseksi (EY) ympäristöalan rahoitusvälineen perustamisesta (LIFE) annetun asetuksen (ETY) N:o 1973/92 muuttamisesta", koska tiedot rahoitusvälineen toiminnasta ensimmäisen kolmen vuoden aikana ja sitä edeltäneiden aloitteiden toteutuksesta toivat esiin rahoitusvälineen tarjoamat mahdollisuudet ja sen ongelmat, jotka on pyrittävä ratkaisemaan.

Alueiden komitea toteaa tyytyväisenä, että ehdotettujen muutosten tarkoituksena on rahoitusvälineen tehokkuuden parantaminen sen erikoisluonteen ja läheisyysperiaatteen mukaisesti, interventioalojen selkeyttäminen, menettelyjen entistä suurempi avoimuus, hallintokustannusten vähentäminen sekä saatujen tulosten tehokkaampi hyödyntäminen.

2.2. Tietoisena Euroopan unionin ympäristötoimien alueellisen ja paikallisen ulottuvuuden merkityksestä alueiden komitea ilmaisee tyytyväisyytensä siihen, että se voi lausua mielipiteensä tästä kansalaisten elämään olennaisesti vaikuttavasta asiasta. Alueiden komitea aikoo erityisesti keskittyä selonteon päätelmiin LIFEn toteutuksesta sekä ehdotettuihin sääntömuutoksiin tehokkuuden lisäämiseksi.

Tässä yhteydessä alueiden komitea muistuttaa Euroopan komission tiedonantoa "Eurooppa 2000+" käsittelevässä lausunnossaan esittämistään kannanotoista. Erityisesti komitea kiinnittää huomiota tarpeeseen sisällyttää ympäristöasiat yleensä Euroopan taloudelliseen järjestelmään ja ottaa huomioon taloudellisen kasvun vaikutukset luonnonvarojen hyödyntämiseen sekä rajat ylittävän yhteistyön merkitys luonnonkokonaisuuksien hallintaan kestävän kehityksen periaatteiden mukaisesti.

2.3. Lisäksi alueiden komitea muistuttaa, että alueet toimivat kansalaisten elinympäristönä ja liikkeellepanevana voimana ja että Euroopan unionin toiminta ei saa olla ympäristöolojen ja niiden ominaispiirteiden vastaista vaan sen tulee pyrkiä edistämään monimuotoisuutta ja luonnollisen kulttuuriperinnön luomisen ja säilyttämisen jatkuvuutta, jolloin jokaisella on mahdollisuus kokea alueellista, kansallista ja eurooppalaista yhteenkuuluvuutta.

Alueiden komitea on tietoinen säilyttämiseen, suojeluun ja Euroopan unionin ympäristön rikkauden kartuttamiseen tähtäävien toimien vaikutuksista talouteen, koska ne voivat monimuotoisuutensa ja laajuutensa vuoksi edistää alan huomattavia työllistämismahdollisuuksia.

2.4. Alueiden komitea hyväksyy valitut toiminta-alueet, jotka ovat välttämättömiä LIFE-rahoitusvälineen toiminnalle:

eurooppalaisen "Natura 2000" -verkon toteuttamisen takaaminen,

ympäristöä koskevan yhteisön politiikan toteuttamisen helpottaminen erityisesti paikallisyhteisöissä muiden kuin luonnonsuojelualojen osalta valmistelevien ja esittelytoimien, teknisen avustamisen sekä tuki- ja kannustustoimien rahoituksen avulla sekä teollisen toiminnan kestävän kehityksen edistämiseksi,

Välimeren ja Itämeren rannikkovaltioiden sekä Keski- ja Itä-Euroopan valtioiden avustaminen assosiointisopimusten lisäpöytäkirjoissa määrätyin ehdoin koskien näiden maiden osallistumista yhteisön ohjelmiin,

saavutetun taitotiedon ja kokemusten levittäminen.

2.5. Alueiden komitean mukaan on tarpeen muistuttaa, että LIFEn toiminta ei saa olla vastoin keskittämisperiaatetta, joka on olennainen osa rakennerahastopolitiikkaa rahoitettaessa yhteisön rakenneinterventiosta riippuvaisten hankkeiden ulkopuolelle jääviä alueita, vaan LIFEn tulee päinvastoin keskittyä vahvistamaan alkuperäistä tarkoitustaan ja rajoittua sellaisiin esittely- ja uudistustoimiin, jotka voidaan toteuttaa myöhemmin muissakin maissa.

2.6. Alueiden komitean mukaan LIFEn toiminta muita Euroopan unionin ja jäsenvaltioiden käytettävissä olevia julkisia ja yksityisiä ympäristöalan rahoitusvälineitä joko yhteisrahoituksen tai korkohyvitysten muodossa täydentävänä rahoitusvälineenä tulee keskittää erityisiin interventioaloihin selkein ja avoimin menetelmin, erityisesti mitä tulee hankkeiden toteuttajiin, jotta Euroopan unionin toimilla olisi todellista merkitystä nykyisille ohjelmille. Etusijalle tulee asettaa paikalliset hankkeet, jotka koskevat useampaa jäsenmaata tai sellaiset hankkeet, joissa keskitytään yhteisön tasolla ilmeneviin erityisongelmiin, kuten vesien ja taajama-alueiden saastumiseen sekä vaarallisten aineiden kuljetuksiin Euroopassa.

2.7. Alueiden komitea on tyytyväinen Euroopan komission ehdotukseen, jossa ennakoidaan LIFEn toiminnan jatkaminen neljällä vuodella 1. tammikuuta 1996 31. joulukuuta 1995, ja on tietoinen siitä, että LIFEn avulla on voitu rahoittaa päästöjä vähentävän tekniikan käyttöönottoa, kehittää malleja, joiden avulla ympäristöala voidaan yhdentää aluesuunnitteluun, kehittää yhteiskuntapoliittisia toimia, elinympäristöjen suojelua sekä uuden, ympäristöä vahingoittamattoman teknologian eri sovellusten käyttöönottoa.

Alueiden komitea on sitä mieltä, että ympäristöalan vaakaulottuvuus tekee LIFE-rahoitusvälineestä tehokkaan määritettäessä eurooppalaisen aluesuunnittelupolitiikan luonnonsuojelua ja sovellettaessa ympäristöalan 5. toimintaohjelman tavoitteita ja erityisesti maaseudun kehittämistä, matkailua, kuljetusta, taajama-alueiden kehittämistä ja vesivirtojen hallintaa. Tässä yhteydessä alueiden komitea on tyytyväinen mahdollisuuteen rahoittaa tutkimuksen kannalta tarpeellisia täydentäviä toimia, LIFEn yhteydessä kehitettyjen toimien arviointia tai edistämistä sekä tiedon levittämistä aiheesta.

2.8. Alueiden komitea ilmaisee tyytyväisyytensä siihen, että Euroopan unionin ulkopuolisten maiden, erityisesti Keski- ja Itä-Euroopan maiden sekä Välimeren ja Itämeren rannikkovaltioiden, kanssa tapahtuvan yhteistyön ja yhteensovittamisen merkitys tunnustetaan yhteisten ratkaisujen löytymisen helpottamiseksi ylikansallisiin tai jotakin erityisalaa koskeviin ympäristöalan ongelmiin.

3. Erityishuomioita

3.1. Tavoite

Alueiden komitea pelkää Euroopan komission tavoin , että luonnonsuojeludirektiivien toimeenpanoon tarvittavat varat ylittävät LIFElla käytössään olevat varat. Alueiden komitea ehdottaakin, että LIFEn omien toimien rahoittaminen asetettaisiin alkuvaiheessa etusijalle, jotta toimittaisiin sopusoinnussa niiden LIFEn perusperiaatteiden mukaisesti, jotka erottavat sen muista olevista menettelyistä.

Alueiden komitea toivoo, että LIFE-rahoitusta kohdistettaessa (ottaen huomioon alue- ja paikallishallinnon tärkeän merkityksen luonnonsuojelun edistämisessä) Natura 2000 -verkostoa tukevia tai siihen liittyviä paikallishallinnon aloitteisiin perustuvia hankkeita voidaan rahoittaa joko rakennerahastoista tai LIFE-tuella.

Lisäksi alueiden komitea korostaa tarvetta rahoittaa toimia, joiden avulla pyritään auttamaan paikallisia yhteisöjä ottamaan huomioon ympäristönäkökohdat aluesuunnittelussa ja tukemaan rajat ylittäviä hankkeita, kuten esimerkiksi jätteiden hallintaa ja hyödyntämistä, jätevesien käsittelyä, saastuneiden alueiden kunnostamista, rannikkoalueiden hallintaa sekä kokemusten vaihtoa taajama-alueiden saastumisen ehkäisemiseksi ja yleensä riskien kartoittamiseksi.

Alueiden komitea haluaa korostaa alueiden ja paikallisten yhteisöjen merkitystä Agenda 21:n laatimisessa paikallistasolla. Lisäksi alueiden komitea toivoo, että välineen avulla voidaan tarjota rahoitustukea sellaisille paikallisyhteisöille, jotka pyrkivät kestävään kehitykseen ja ympäristöalan viidennen toimintaohjelman toteuttamiseen.

3.2. Määräajat ja kokonaisrahoitus

Alueiden komitea on sitä mieltä, että jos LIFEn toteuttaminen ja merkittävien tulosten saavuttaminen kesti neljä vuotta, niin arvioitu 450 miljoonan ecun budjetti ei riitä ohjelman nykyisten tavoitteiden toteuttamiseen eikä varsinkaan rahoitettavien hankkeiden toteutumisen ja jatkuvuuden varmistamiseen sekä täydentävien toimien edistämiseen.

3.3. Valintaperusteet

Alueiden komitea vaatii, että LIFEn esittelylehtinen, jossa mainitaan niin hankkeiden hyväksymis- ja kelpoisuusperusteet kuin valintaperusteetkin, olisi oltava helposti hankkeiden toteuttajien saatavilla; AK pyytääkin komissiota ja jäsenvaltioita liittämään alueet ja paikalliset yhteisöt osaksi paikallisten yhteistyökumppaneiden tiedonvälitystä.

3.4. Käsittelyjärjestys

Alueiden komitean mukaan alueiden ja paikallisten yhteisöjen tulee osallistua ehdotusten laatimiseen ja täytäntöönpanoon, koska niillä on tietoa paikallista tarpeista ja ongelmista, jotta voidaan jo ennalta karsia ehdotuksia, jotka eivät täytä LIFEn vaatimuksia, ja parantaa ehdotusten yleistä tasoa ja menettelyn avoimuutta.

Alueiden komitea on tyytyväinen komission ehdotukseen, joka pyrkii "Elinympäristöt"-hankkeiden hallinnon tehtävien ja vastuualueiden entistä parempaan jakamiseen yksinkertaistamalla päätösmenettelyä ja korostamalla avoimuuden välttämättömyyttä varojen käytön suhteen. Kun tiedetään, että yhteisön toiminnalla voidaan nopeuttaa tai hidastaa suojelualueilla sijaitsevien elinympäristöjen luokittelemista koskevaa poliittista päätöksentekoa virallisin oikeudellisin säädöksin, on tärkeää että menettelyn selkeyttä lisätään sallimalla ainoastaan "elinympäristökomitealle" oikeus tehdä alaa koskevia lopullisia päätöksiä.

Alueiden komitea korostaa, että alue- ja paikallishallinnon edustajien tulee voida osallistua päätöksentekoon tehtäessä komissiolle ehdotuksia rahoitettavista toimista. Näin alue- ja paikallishallinnon asiantuntemus saadaan mukaan hankkeiden valintaan.

3.5. Täydentävät toimet

Alueiden komitea hyväksyy ajatuksen toteuttaa rahoitusväline LIFEa koskevat täydentävät toimet, jotta väline voi paremmin täyttää tehtävänsä muita yhteisön rahoitusvälineitä täydentävänä välineenä. Alueiden komitean mukaan alueiden ja paikallisten yhteisöjen tulee osallistua valmistelun, tutkimuksen ja suuren yleisön tiedottamisen kannalta välttämättömien täydentävien toimien toteutukseen, jotta tulosten valmistuttua niitä voidaan rahoitusvälineiden avulla hyödyntää laajasti ja näin saada oikeutus unionin toiminnalle.

Kulu-hyöty analyysi: Alueiden komitea haluaa ilmaista huolensa "kulu-hyöty suhteet" -tyyppisten termien käytöstä. Niitä ei yleensä voida soveltaa arvioitaessa uutta luovia ympäristötoimia. Menestystä mitattaessa tulisi keskittyä asiantuntijoiden ja ulkopuolisten tarkkailijoiden arvioihin ja kommentteihin laadukkaan tuloksen tuottamisesta.

3.6. Maksut

Alueiden komitea toivoo komission pikaista päätöstä sekä rahoitustuen järjestämistä niin ikään ensi tilassa.

4. Päätelmät

4.1. Alueiden komitea on sitä mieltä, että LIFE-rahoitusvälineen erityispiirteenä on sen sitoumus kokeilla ja vahvistaa aiempaa toimivampia ja tehokkaampia tekniikoita, menetelmiä ja taitotietoa sekä tehdä aloitteita tärkeimpien luonnonalueiden suojelemiseksi, mikä ilmenee luonnonsuojelun vahvistamisena.

LIFEn tulee keskittyä ensisijaisesti paikallisiin ja/tai kansainvälisiin uudistus- ja esittelyhankkeisiin joillakin erityisaloilla, kuten esimerkiksi luonnonsuojelussa tai sellaisen ongelman huomioon ottamisessa, joka koskee useita Euroopan unionin aluesuunnitteluun, kaavoitukseen sekä paikallisen Agenda 21:n, kestävän kehityksen ja ympäristöalan 5. toimintaohjelman toteutukseen osallistuvia jäsenmaita.

Tässä yhteydessä LIFE voi edistää jäsenvaltioiden toimien entistä parempaa yhtenäisyyttä ympäristökysymyksissä sekä varmistaa entistä paremman tasapainon ympäristöpolitiikan ja muiden yhteisön ohjelmien välillä.

4.2. Alueiden komitean mukaan on välttämätöntä määrittää tarkasti LIFEn toimialueet suhteessa muihin yhteisön rahoitusvälineisiin, kuten rakennerahastoihin, selkeyttää hankkeiden valintamenetelmiä kansallisella ja yhteisön tasolla sekä tarjota hankkeiden toteuttajille kokonaisvaltaista tietoa tarjolla olevista LIFEn pariin kuuluvista ympäristöalan rahoitusmahdollisuuksista. Yhteisön toimielimien tehtäviin kuuluu ennakoida sekä tarpeet että tarvittava lisärahoituksen määrä.

4.3. Alueiden komitea toivoo, että alueet ja paikalliset yhteisöt ympäristöalan asiantuntijoina ja nykyisten hankkeiden päärahoittajina voivat osallistua läheisyysperiaatteen mukaisesti LIFElle esiteltyjen asiakirjojen valintaan sekä tiedon levittämiseen alalla.

Bryssel, 21. syyskuuta 1995.

Alueiden komitean puheenjohtaja

Jacques BLANC

() EVYL N:o C 184, 18. 7. 1995, s. 12.